3.

meni, da je nujno in primerno, da Komisija: (a) sprejme nujne pobude za izboljšanje varstva pravic državljanov, kot so varstvo podatkov, pravice do diplomatskega in konzularnega varstva ter svobode gibanja in prebivanja; (b) razvije mehanizem za zagotavljanje obsežnejšega sodelovanja državljanov pri opredeljevanju vsebine državljanstva Unije z razvijanjem mehanizmov posvetovanja in podpiranjem omrežij zainteresiranih strani; (c) predloži popoln program ukrepov EU, s katerimi se okrepijo procesne pravice obtožencev in jamstva, ki so potrebna v fazah pred začetkom in po koncu sojenja, zlasti, ko gre za osebe, ki niso državljani zadevne države, ter bolj splošno, naj razvije preverjanje kazenskopravnih in varnostnih ukrepov EU, kar zadeva varstvo pravic državljanov; (d) redno zbira in razširja vse pomembne nepristranske podatke o razvoju glavnih politik, povezanih z območjem svobode, varnosti in pravice, kot na primer o migracijskih tokovih, razvoju organiziranega kriminala in zlasti terorizma (glej oceno nevarnosti organiziranega kriminala v EU (OCTA) in poročilo o stanju in trendih na področju terorizma v EU za leto 2008 (TE-SAT), ki ju je pripravil Europol); (e) čim prej predstavi manjkajoče pravne instrumente o drugih kategorijah delavcev iz tretjih držav, upravičenih do „modre karte EU“, kot so sezonski delavci, premeščenci znotraj podjetja in plačani pripravniki, ter o mandatu Frontexa; zlasti zagotovi, da razpolaga Frontex z ustreznimi sredstvi za dosego svojih ciljev ter da Parlament obvešča o vsem, kar zadeva pogajanja o sporazumih na področju priseljevanja s tretjimi državami; (f) oblikuje evropsko politiko notranje varnosti, ki naj dopolnjuje nacionalne varnostne načrte, da bi si državljani Unije in nacionalni parlamenti lahko jasno predstavljali, kakšna je dodana vrednost ukrepov EU; še posebej naj okrepi politiko EU, ki zadeva boj proti nekaterim vrstam organiziranega kriminala, kot so trgovina z ljudmi, spolno izkoriščanje otrok in korupcija, s prejemanjem učinkovitih ukrepov in uporabo vseh razpoložljivih orodij za sodelovanje, da se dosežejo merljivi rezultati, tudi ukrepov za sprejetje zakonodajnega instrumenta o zaplembi finančnih sredstev in lastnine kriminalnih organizacij ter o tem, da jih je treba uporabiti v socialne namene; (g) še naprej izvaja načelo medsebojnega priznavanja sodnih odločitev tako s področij civilnega kot kazenskega prava v vseh fazah sodnega postopka, zlasti kar zadeva kazensko pravo, da se zagotovi sistem priznavanja in medsebojnega sprejemanja dokazov v vsej EU ob kar največjem spoštovanju temeljnih pravic; (h) dopolnjuje razvoj medsebojnega priznavanja z vrsto ukrepov, ki bodo okrepili medsebojno zaupanje, še posebej z razvojem določene stopnje približevanja materialnega in procesnega kazenskega prava, procesnih pravic, izboljševanjem medsebojnega ocenjevanja delovanja sodnih sistemom in izboljševanjem načinov za razvijanje medsebojnega zaupanja v okviru pravosodnih poklicev, kot je na primer večanje sodniškega usposabljanja in podpora mrežnemu povezovanju; (i) vzpostavi pregledno in učinkovito zunanjo strategijo EU za območje svobode, varnosti in pravice, ki bo temeljila na verodostojni politiki, zlasti, kjer ima Skupnost izključne pristojnosti, na primer pri sporazumih o ponovnem sprejemu, varovanju zunanjih meja in vizumskih politikah (kot v primeru programa ZDA za odpravo vizumov); (j) pozove Svet, naj se redno posvetuje s Parlamentom, tudi v primeru mednarodnih sporazumov, ki obravnavajo pravosodno in policijsko sodelovanje v kazenskih zadevah, saj je sedanje zavračanje Sveta, da bi to storil, v nasprotju z načelom lojalnega sodelovanja in demokratično odgovornostjo EU; poziva še posebej Komisijo, naj predstavi merila za razvoj prave evropske politike o sporazumih s tretjimi državami o medsebojni pravni pomoči ali o izročitvah na področju kazenski zadev, pri čemer naj upošteva načelo nediskriminacije med državljani EU in državljani zadevnih tretjih držav; (k) uvede posebno zakonodajo, s katero se zagotavlja diplomatsko in konzularno varstvo za vse državljane EU, ne glede na to, ali ima zadevna država članica predstavništvo na ozemlju tretje države; (l) predloži nove predloge, da se doseže skladnost s sodbami Sodišča Evropskih skupnosti o varstvu temeljnih pravic v primeru zamrznitve premoženja fizičnih in pravnih oseb, tudi v zvezi s sodbami Sodišča Evropskih skupnosti, povezanimi z osebami iz Prilog sklepov Sveta o izvajanju člena 2(3) Uredbe Sveta (ES) št. 2580/2001 z dne 27. decembra 2001 o posebnih omejevalnih ukrepih za nekatere osebe in subjekte zaradi boja proti terorizmu (7); (m) okrepi medsebojno zaupanje in solidarnost med upravami držav članic, in sicer tako, da — v sodelovanju s Svetom Evrope določi višje standarde kakovosti tako pravosodnega (8) kot policijskega sodelovanja; — okrepi in demokratizira mehanizme medsebojnega ocenjevanja, ki so že bili predvideni pri schengenskem sodelovanju in pri boju proti terorizmu; — razširi model medsebojnega ocenjevanja in pomoči med državami članicami, ki je bil oblikovan za schengenski sporazum, na vse politike območja svobode, varnosti in pravice, kjer to zadeva državljane drugih držav članic ali tretjih držav (na primer na migracijske politike in politike integracije, pa tudi na izvajanje programov za boj proti terorizmu ali za preprečevanje radikalizacije); (n) oblikuje obsežnejše usklajevanje in dopolnjevanje med obstoječimi agencijami EU in tistimi, ki bodo šele nastale, kot so Europol, Eurojust, Frontex in Cepol, saj bi morali ti organi preseči svoje nedozorelo in negotovo sodelovanje ter vzpostaviti tesnejše stike z ustreznimi nacionalnimi službami z doseganjem višjih standardov učinkovitosti in varnosti ter tako, da so bolj odgovorni in pregledni pred Evropskim parlamentom in nacionalnimi parlamenti; (o) še naprej stalno razvija in krepi skupno politiko Unije o upravljanju meja EU ter poudarja, da je treba čim prej opredeliti globalno strukturo strategije o mejah EU, pa tudi načine, kako bi morali vsi zadevni programi in projekti medsebojno vplivati in delovati kot celota, da bi kar najbolj izkoristili njihovo medsebojno delovanje in preprečili podvajanje in neskladnosti;